Prick Up Your Ears

Prick Up Your Ears () on vuonna 1987 ensi-iltansa saanut Stephen Frearsin ohjaama brittiläinen elämäkerrallinen draamaelokuva näytelmäkirjailija Joe Ortonista (1933–1967) ja hänen rakastajastaan Kenneth Halliwellista. Elokuva perustuu John Lahrin samannimiseen elämäkertakirjaan (1978), jonka pohjalta Alan Bennett sovitti elokuvan käsikirjoituksen. Elokuvan pääosissa ovat Gary Oldman Ortonina ja Alfred Molina Halliwellina. Kehyskertomuksena ovat elämäkerturi Lahrin (Wallace Shawn) ja tämän vaimon (Lindsay Duncan) keskustelut Ortonin entisen kirjallisuusagentin (Vanessa Redgrave) kanssa. Elokuvan tuottajana toimi Andrew Brown.

 Juoni 

Prick Up Your Ears kertoo näytelmäkirjailija John ”Joe” Ortonista (Gary Oldman) ja hänen rakastajastaan Kenneth Halliwellista (Alfred Molina) 1960-luvun Lontoossa. He tapasivat Royal Academy of Dramatic Artissa 1950-luvun alussa. Ajan kuluessa Ortonin luottamus hänen kirjoittajanlahjoihinsa kasvaa, kun taas Halliwellin kirjoittaminen polkee paikallaan. Orton ja Halliwell ajautuvat koomiseksi ”vanhanaikaiseksi aviopariksi”; Ortonin menestyttyä hänestä tulee menevä ”aviomies”, ja Halliwell on tuskastuneen ja sivuutetun ”vaimon” roolissa. Erään mustasukkaisuusriidan aikana Halliwellin käteen osuu vasara, ja Orton kuolee yhdeksään päähän osuneeseen iskuun. Murhattuaan kumppaninsa Halliwell tekee itsemurhan.

 Näyttelijät 

 Tuotanto 
Prick Up Your Ears kuvattiin Lontoossa ja Marokon Tangerissa kesällä 1986. Elokuvan tuotantoyhtiöinä olivat Civilhand ja Zenith Entertainment.

Elokuvan nimi on kaksimielinen sanaleikki, joka englannin yleiskielellä tarkoittaa ”höristä korviasi”, mutta puhekielisenä viittaa myös anaaliseksiin, koska ”ears” on anagrammi sanasta ”arse”. Kenneth Halliwell ehdotti nimeä alun perin Ortonilta tilatun elokuvakäsikirjoituksen Up Against It nimeksi. The Beatles -yhtyeen tähdittämäksi suunniteltua elokuvaa ei koskaan toteutettu. Epäonninen Beatles-hanke on yhtenä aiheena tässä elokuvassa.

 Julkaisu ja vastaanotto 
 Julkaisu 
Prick Up Your Ears sai ensi-iltansa Yhdysvaltain New Yorkissa 17. huhtikuuta 1987. Laajempaan teatterilevitykseen elokuva pääsi Yhdysvalloissa 8. toukokuuta 1987. Elokuva oli kilpailemassa myös Cannesin elokuvajuhlilla Kultaisesta palmusta. Yhdysvalloissa elokuvan teatterilevityksestä vastasi The Samuel Goldwyn Company ja Isossa-Britanniassa Curzon Film Distributors. Elokuvaa esitettiin Yhdysvalloissa laajimmillaan 36:ssa elokuvateatterissa. Prick Up Your Ears tuotti Yhdysvalloissa 1 654 743 dollarin lipputulot. Yhdysvalloissa Prick Up Your Ears julkaistiin ensi kerran VHS:nä 26. toukokuuta 1988 ja DVD:nä 10. huhtikuuta 2000. Elokuvasta on saatavilla useita eri DVD-versioita.

 Vastaanotto 
Prick Up Your Ears on saanut myönteisen vastaanoton elokuvakriitikoilta. Rotten Tomatoes -sivuston mukaan 92% kriitikoista on antanut Prick Up Your Earsille positiivisen arvosanan 7,5/10 keskiarvolla. Keräys perustuu 25 arviointiin. 4 320 käyttäjästä 80% on antanut elokuvalle positiivisen arvosanan 3,7/5 keskiarvolla. Internet Movie Databasen 4 078 käyttäjää on antanut elokuvalle keskiarvon 7,4/10. Elokuvakriitikko Roger Ebert antoi elokuvalle täydet neljä tähteä neljästä ja kehui Redgraven roolisuoritusta loistavaksi. Hän kehui myös Oldmanin ja Molinan roolisuorituksia ja sanoi niiden olevan vuoden parhaimpia. Mountain Xpressin elokuvakriitikko Ken Hanke antoi elokuvalle neljä tähteä viidestä.

 Palkinnot ja ehdokkuudet 
Palkinnot ja ehdokkuudet Palkinto Kategoria Ehdokas Tulos Golden Globe  Paras naissivuosa Vanessa Redgrave  Bafta-elokuvapalkinto  Paras naissivuosa   Paras miespääosa  Gary Oldman   Paras sovitettu käsikirjoitus  Alan Bennett   Cannesin elokuvajuhlat: Kultainen palmu  Paras elokuva  Stephen Frears   Cannesin elokuvajuhlat: Parhaan taiteellisen työpanoksen palkinto  Sävellys  Stanley Myers   Evening Standard -elokuvapalkinto  Paras käsikirjoitus  Alan Bennett   Independent Spirit -palkinto  Paras ulkomaalainen elokuva  Stephen Frears  London Critics Circle -elokuvapalkinto  Vuoden miesnäyttelijä  Gary Oldman   Vuoden käsikirjoittaja  Alan Bennett   National Society of Film Critics -palkinto  Paras naissivuosa Vanessa Redgrave   New York Film Critics Circle -palkinto  Paras naissivuosa   Los Angeles Film Critics Association -palkinto  Paras naissivuosa  

 Lähteet 

 Aiheesta muualla 



 Prick Up Your Ears Rotten Tomatoes -sivustolla 
 Prick Up Your Ears Box Office Mojossa 

Luokka:Vuoden 1987 brittiläiset elokuvat
Luokka:Elämäkertaelokuvat
Luokka:Brittiläiset draamaelokuvat
Luokka:Brittiläiset independent-elokuvat
Luokka:Stephen Frearsin ohjaamat elokuvat